b'\n_START_ARTICLE_\nWaldemar J\xc3\xb8rgensen\n_START_SECTION_\nKarriere\n_START_PARAGRAPH_\nHans for\xc3\xa6ldre var k\xc3\xb8bmand Rolf Hans Waldemar J\xc3\xb8rgensen og Christiane Lucie Benedikte Larsen (ved d\xc3\xa5ben Lass). J\xc3\xb8rgensen blev student fra Aarhus Katedralskole 1898, uddannet t\xc3\xb8mrersvend og dimitteret fra Aarhus Tekniske Skole 1902, dern\xc3\xa6st optaget p\xc3\xa5 Kunstakademiets Arkitektskole september 1905 og var elev her til 1908. Han var ansat hos Hack Kampmann 1906, deltog i Landsudstillingen i Aarhus 1909 og drev selvst\xc3\xa6ndig virksomhed fra 1911. Han var ansat i det kgl. bygningsinspektorat som broderens medhj\xc3\xa6lp 1911-38. Private sorger over sin 2. hustrus tidlige d\xc3\xb8d og skuffelse over ikke at blive broderens efterf\xc3\xb8lger i bygningsinspekt\xc3\xb8rembedet fik Waldemar J\xc3\xb8rgensen til at bos\xc3\xa6tte sig p\xc3\xa5 Christians\xc3\xb8 under Bes\xc3\xa6ttelsen. Fra 1946 havde han tegnestue i Varde, hvor han atter fik en del opgaver._NEWLINE_Hans hovedv\xc3\xa6rker er de to store funktionalistiske boligbebyggelser Tagensbo og Ved Boldparken, som er pr\xc3\xa6get af praktiske og intuitivt gode l\xc3\xb8sninger. Et fors\xc3\xa6nket, cirkul\xc3\xa6rt garageanl\xc3\xa6g i karreen ud mod Lygten var en ny, fremsynet l\xc3\xb8sning p\xc3\xa5 parkeringsproblemet i et t\xc3\xa6t bebygget omr\xc3\xa5de, og Ved Boldparkens udfordrende smalle grund er godt udnyttet ved en foldet, kamtakket plan, der giver alle lejligheder udsigt mod syd over idr\xc3\xa6tsbanerne ved KB-Hallen. I dag fremst\xc3\xa5r begge bebyggelser dog kraftigt ombyggede med materialer, som er fremmede for stilen._NEWLINE_J\xc3\xb8rgensen var desuden medlem af Akademisk Arkitektforenings bestyrelse 1929-31 og 1933-36. Han var bestyrelsesmedlem i Jydske Akademiske Arkitektforening fra 1948._NEWLINE_Waldemar J\xc3\xb8rgensen modtog K.A. Larssens og Hustru L.M. Larssens f\xc3\xb8dt Thodbergs Legat 1906 og var p\xc3\xa5 rejser til Skotland 1909, Tyskland, England og Skotland 1911, Tyskland 1913, Island 1920, Sydamerika 1923, Holland og England 1925. _NEWLINE_Han blev gift 1. gang 15. oktober 1913 i K\xc3\xb8benhavn med Johanne Marie Nielsen (26. september 1895 i K\xc3\xb8benhavn \xe2\x80\x93\xc2\xa0?), datter af grosserer Heinrich Nielsen og Henriette Meyer. \xc3\x86gteskabet opl\xc3\xb8st. 2. gang \xc3\xa6gtede han 21. juli 1927 p\xc3\xa5 Frederiksberg Elna Marie Henriette Wissing Andersen (6. november 1892 i Odense \xe2\x80\x93 1937), datter af herredsfuldm\xc3\xa6gtig, senere dommer i Nakskov Lars Andersen og Anne Marie Kirstine Wissing.'